Antallet af coronasmittede er steget til mere end det tilladte, så Brovst Sogn er onsdag blevet automatisk nedlukket.

Med et incidenstal på 644, 20 nye smittede den seneste uge og 4,26 procent smittede blandt dem, der er testet for coronavirus, er Brovst Sogn i Jammerbugt Kommune fra onsdag lukket automatisk ned. Det oplyser Jammerbugt Kommune i en pressemeddelelse. - Vi ser desværre, at smitten stiger flere steder i landet, også her i Jammerbugt Kommune, og i særdeleshed i Brovst Sogn. Det er ærgerligt, at Brovt Sogn nu må lukke ned. Vores sundhedsteam, der står for at smitteopspore, gør et stort arbejde med at finde smittekilder, og de nære kontakter til smittede, så vi igen kan få smitten bragt ned. Jeg kan også kun opfordre alle til at lade sig teste, og leve efter de gode vaner, vi kender så godt, så vi kan få inddæmmet smitten hurtigt, og sognet kan genåbne, siger Mogens Christen Gade (V), der er borgmester i Jammerbugt Kommune. Fordi Brovst Sogn bliver omfattet af den automatiske model for nedlukning af sogne, er kommunalbestyrelsen forpligtet til eksempelvis at lukke alle grundskoler, SFO’er og klubtilbud, ungdoms- og voksenuddannelsesinstitutioner samt lokaler og lokaliteter, hvor der udøves kulturaktiviteter, og lokaler, hvor der udøves-, idræts-, fritids-, og foreningsaktiviteter. Det oplyser Sundhedsministeriet. - Vi er blevet informeret om, at vi opfylder alle tre kriterier for sognenedlukning, så derfor lukker skolen ned fra i dag. Det synes jeg er brandærgerligt. Det får store konsekvenser for elever, forældre og medarbejdere, siger René Gregersen, der er skoleleder på Brovst Skole. Lukket ned i mindst en uge De mange smittede i sognet kan blandt andet føres tilbage til et smitteudbrud på Brovst Skole og i sognets idrætsforeninger. - Jeg synes, det er ærgerligt, at vi skal lukkes ned igen, når resten af samfundet åbner mere og mere, siger Christinna Stokkendal fra Brovst. Nedlukningen af Brovst Sogn vil gælde i mindst en uge. Selvom flere ting lukker ned i Brovst Sogn, må borgere fortsat gerne bevæge sig ud over sognegrænserne, hvis de for eksempel går i skole i et andet sogn, oplyser Jammerbugt Kommune. Jammerbugt Kommune har tidligere været udsat for en sognenedlukning, da Kollerup-Fjerritslev Sogn som et af de første sogne blev omfattet af modellen for automatiske nedlukning.